Mária és Erzsébet

	   Zakariás és felesége, Erzsébet idős emberek voltak. Júdea hegyei között éltek. Régóta szerettek volna gyermeket. Sokszor könyörögtek az Úrhoz, hogy segítsen. Történt egy alkalommal, mikor Zakariás papi feladatát látta el a templomban, megjelent néki Gábriel angyal, és ezt mondta a megrettent férfinak:
   - "Ne félj, Zakariás, mert meghallgattatott a te könyörgésed! Feleséged, Erzsébet, fiat szül neked, és Jánosnak nevezd őt! Vigasságodra lesz néked és... sokan fognak örvendezni az ő születésén" (Lk. 1:13-14). Zakariás kételkedett az angyal szavában, ezért megnémult az ígért események beteljesedéséig.
   Megjelent az angyal Máriának is. Közölte véle az Úr meghívását a nagy feladatra. Mária nem értette, hogyan történhet ez, hiszen férfit nem ismer. Az angyal így válaszolt:
   - "A Szentlélek száll tereád, és a Magasságosnak ereje árnyékoz meg téged. Ezért aki születik, azt is szentnek, Isten Fiának fogják hívni. És íme Erzsébet, a te rokonod is fiút fogant idős kora ellenére, és már hatodik hónapban van... Mert az Istennél semmi sem lehetetlen." Mária hittel és örömmel fogadta el a meghívást:
   - "Íme az Úr szolgáló leánya vagyok: történjék velem szavaid szerint" (Lk. 1:35-38) - szólt az angyalhoz.
   

   
   Mária volt tehát édesanyja Jézus Krisztusnak, Erzsébet pedig Keresztelő Jánosnak. Életük tisztasága, hitük és kitartó könyörgéseik által nyerték e megbízatást Istentől. Nem kiváltságosak, hanem ők is gyarló emberek voltak. Nem volt könnyű elviselni helyzetüket, élő, teljes hitet igényelt, amivel ők rendelkeztek.
   M. S. mester festménye a két tiszta, nemes jellemű asszony találkozását ábrázolja. A késő gótika tiszta vonalvezetésével, erőteljes, határozott forma- és színvilágával bensőségesen érzékelteti Mária és Erzsébet szeretetteljes rokoni kapcsolatát. Találkozásukkor Mária dicsőítette Istent:
   
   "Akkor mondta Mária: Magasztalja az én lelkem az Urat, és örvendez az én lelkem az én megtartó Istenemben. Mert reá tekintett az ő szolgáló leányának alázatos állapotára; mert ímé mostantól fogva boldognak mondanak engem minden nemzetségek. Mert nagy dolgokat cselekedék velem a Hatalmas; és szent az ő neve! És az ő irgalmassága nemzetségről nemzetségre van azokon, a kik őt félik."
   (Lk. 1:46-50)
   
   
   KÉRDÉSEK:
   
   1. Ki volt Erzsébet?
   2. Mit közölt az angyal Máriával?
   3. Mit válaszolt Erzsébet Mária köszöntésére? (Lásd: Lk. 1:41-45)


